钦定古今图书集成/方舆汇编/边裔典/第103卷 > 明
## 钦定古今图书集成/方舆汇编/边裔典/第103卷 > 明

### 太祖洪武二年占城遣使朝贡诏封为占城国王赐彩币历日

按《明外史占城传》：“占城居南海中，自琼州航海，顺风
一昼夜可至，自福州西南行十昼夜可至，即周越裳
地。秦为林邑，汉为象林县。后汉末，区连据其地，始称
林邑王。自晋至隋仍之。唐时或称占不劳，或称占婆。
其王所居曰占城。至德后，改国号曰环。迄周宋遂以占城为号，朝贡不替。元世祖恶其阻命，大举兵击破”
之，亦不能定。洪武二年，太祖遣官以即位诏谕其国。
其王阿答阿者，先已遣使奉表来朝，贡象、虎、方物。帝
喜，即遣官赍玺书、《大统历》、文绮、纱罗，偕其使者往赐。
其王复遣使来贡。自后，或比岁贡，或间岁，或一岁再
贡，以为常。未几，命中书省管勾甘桓、会同馆副使路
景贤赍诏封阿答阿者为占城国王，赐彩币四十，《大
统历》三千。

按《明会典》：“洪武二年，赐占城国王大统历使臣文绮
纱罗各一匹，仍给冠带。”

洪武三年，遣使往占城祀其山川，颁《科举诏》于其国。
又以其与安南相攻，赐诏慰谕。

按《明外史占城传》：“洪武三年，遣使往祀其山川，寻颁
科举诏于其国。初，安南与占城构兵，天子为遣使谕
解，而安南复相侵。四年，其王奉金叶表来朝，长尺馀，
广五寸，刻本‘国’字，馆人译之，其意曰：‘大明皇帝登大
宝位，抚有四海，如天地覆载，日月照临。阿答阿者，譬
一草木尔。钦蒙遣使，以金印封为国王，感戴忻悦，倍
万恒情。惟是安南用兵，侵扰疆域，杀掠吏民。伏愿皇
帝垂慈，赐以兵器及乐器、乐人，俾安南知我占城乃
声教所被，输贡之地，庶不敢欺陵’。”帝即命礼部谕之
曰：“占城、安南并事朝廷，同奉正朔。乃擅自构兵，毒害
生灵，既失事上之礼，又乖交邻之道。已咨安南国王，
令即日罢兵。本国亦宜讲信修睦，各保疆土。所请兵
器，于王何吝？但两国互构，而赐占城是助尔相攻，甚
非抚安之义。乐器、乐人语音殊异，难以遣发。尔国有
晓华言者，其选择以来，当令肄习。”因命福建省臣勿
征其税，示怀柔之意。

洪武六年，占城以“海寇”劫掠，击破之，献捷于朝，赐诏
嘉奖。又献安南之捷，诏解谕之。

按《明外史？占城传》：“洪武六年，贡使言‘海寇张汝厚、林
福等自称元帅，剽劫海上。国主击破之，贼魁溺死，获
其舟二十艘，苏木七万斤，谨奉献’。帝嘉之，命给赐加
等。其冬，遣使献安南之捷。帝谓省臣曰：‘去年，安南言
占城犯境，今年，占城谓安南扰边，未审曲直。可遣人
往谕，各罢兵息民，毋相侵扰’。”

洪武十年，占城大败安南兵，安南王煓死。

按《明外史占城传》：“洪武十年正月，与安南王陈煓大
战，煓败死。”

洪武十二年，占城贡使至，中书不以时奏，切责丞相。
又谕占城王“与安南修好。”

按《明外史占城传》，洪武十二年九月，贡使至都，中书
不以时奏，帝切责丞相胡惟庸、汪广洋二人遂获罪。
十月，遣官赐王《大统历》及衣币，令与安南修好罢兵。
洪武十三年，占城入贡，以与安南构兵，赐敕谕其王。
按《明外史占城传》，洪武十三年，遣使贺万寿节，帝闻
其与安南水战不利，赐敕谕之曰：“曩者安南兵出，败”
于占城之下，占城乘胜入安南之国，“安南之辱已甚
矣。王能保境息民，则福可长享。如必驱兵苦战，胜负
不可知，而鹬蚌相持，渔人得利，他日悔之，不亦晚乎！”
洪武十六年，占城入贡，赐之金币。

按《明外史占城传》：“洪武十六年，贡象牙二百枝及他
方物，遣官赐以勘合文册，又赐织金文绮三十二，磁
器万九千。”

洪武十九年，占城遣子入朝，贺《万寿圣节》。皇太子亦
有献，厚赐赉之，命中官送还。

按《明外史占城传》：“洪武十九年，遣其子宝部领诗，那
日忽来朝贺万寿节，献象五十四匹，皇太子亦有献，
帝嘉其诚，赐赉优渥，命中官送还。”

洪武二十年，占城复贡方物。

按《明外史占城传》：“洪武二十年，复贡象五十一匹及
伽南犀角诸物。帝既加宴赉，还至广东，复命中官宴
饯，给道里费。”

洪武二十一年，以占城夺真腊贡象，命行人董绍敕
责之。占城遣使谢罪，仍宴赉如制。

按《明外史占城传》：“真腊贡象，占城夺其四之一，其他
失德事甚多。帝闻之怒。二十一年夏，命行人董绍敕
责之。绍未至而其贡使抵京，寻复遣使谢罪，乃命宴
赐如制。”

洪武二十四年，占城大臣《阁胜》弑王自立，遣人来贡。
诏却之。

按《明外史占城传》：“时阿答阿者失道大臣阁胜怀不
轨，谋二十三年，弑王自立。明年遣太师奉表来贡。帝
恶其悖逆，却之。至三十年后，连入贡。”

### 成祖永乐元年占城入贡告安南侵掠降敕戒谕安南

按《明外史？占城传》：“永乐元年，以即位诏谕其国，其王
占巴的赖奉金叶表朝贡，且告安南侵掠，请降敕戒
谕。帝可之，遣行人蒋宾兴、王枢使其国，赐以绒锦织
金文绮、纱罗。”

差来。王弟王孙初到，赏织金罗衣并纻丝衣各一套；
正赏纻丝六匹，纱罗各四匹，纻丝衣一套，折钞绢二
匹。正、副使初到，每人织金罗衣一套；正赏彩段四表
里，绢二匹，折衣彩段二表里。正、副通事象奴等初到”，
每人赏素罗衣一套，正赏彩段二表里，折钞绢一匹，
折衣彩段一表里。从人初到，每人绢衣一套，正赏折
钞绵帛一匹，折衣绢四匹，俱与靴袜各一双。其正副
使、通事人等，给赐冠带及给换，例与暹罗国同。正将
士、大头目及舍人、办事、火长、总管、干事各项正者，每
名各乌纱帽一顶，角带一条。

永乐二年以安南王奏谕占城王，占城王仍告安南
侵掠。帝怒，敕责之。

按《明外史占城传》：永乐二年，以安南王胡𡗨奏，诏戢
兵，遣官谕占城王。而王遣使奏：“安南不遵诏旨，以舟
师来侵，朝贡人回，赐物悉遭掠夺。又畀臣冠服、印章，
俾为臣属。且已据臣沙离牙诸地，更侵掠未已，臣恐
不能自存，乞隶版图，遣官往治。”帝怒，敕责胡𡗨，而赐
占城王钞币。

永乐四年，占城入贡，告安南之难。诏大发兵讨安南。
敕“占城获越轶者送京师。”

按《明外史？占城传》：“永乐四年，贡白象方物。复告安南
之难。帝方大发兵往讨，乃敕占城严兵境上，遏其越
轶，获者即执送京师。”

永乐五年，占城攻取安南侵地，献俘阙下，因贡方物
谢恩。

按《明外史？占城传》：“永乐五年四月，攻取安南所侵地，
获贼党胡烈、潘麻休等，献俘阙下，因贡方物谢恩。帝
嘉其助兵讨逆，遣中官王贵通赍敕及银币赐之。
永乐六年，占城入贡。”

按《明外史？占城传》：“永乐六年，郑和使其国，王遣其孙
舍、杨该贡象及方物谢恩。”

永乐十年，占城贡使乞冠带，予之。

按《明外史占城传》：“永乐十年，其贡使乞冠带，予之，复
命郑和使其国。”

永乐十三年，王师征安南，敕占城助兵。愆期不进，反
资贼战，象侵四州十一县地，赐敕切责之。

按《明外史占城传》：“永乐十三年，王师方征陈季扩，命
占城助兵。尚书陈洽言其王阴怀二心，愆期不进，反
以金帛战象资季扩，季扩以黎苍女遗之，复约季扩
舅陈翁挺侵升华府所辖四州十一县地，厥罪维均，
宜遣兵致讨。”帝以交阯初平，不欲劳师，但赐敕切责，
俾还侵地，王即遣使谢罪。

永乐十六年，占城遣其孙舍那挫入朝，贡方物。
按《明外史占城传》：“永乐十六年，遣其孙舍那挫来朝。
命中官林贵、行人倪俊送归，有赐。”

### 宣宗宣德元年遣使往占城

按《明外史占城传》：“宣德元年，行人黄原昌往颁正朔，
绳其王不恪，郤所酬金币以归，擢户部员外郎。”

### 英宗正统元年议定占城三年一贡之例

按《明外史占城传》：“正统元年，琼州知府程莹言，占城
比年一贡，劳费实多。乞如暹罗诸国例，三年一贡。帝
是之，敕其使如莹言，赐王及妃彩币。然蕃人利中国
市易，虽有此令，迄不遵。”

正统六年，占城王孙遣使入贡，且乞嗣位，诏封为王
按《明外史占城传》：“正统六年，王占巴的赖卒，其孙摩
诃贲该以遗命遣王孙述提昆来朝贡，且乞嗣位，乃
遣给事中管瞳、行人吴惠赍诏封为王，新王及妃并
有赐。”

按《明会典》：“正统六年，占城王孙等二十三人下程，牛
二只，羊四只，鹅四只，鸡十只，酒四十瓶，米二石，蔬菜
厨料。”

正统七年，占城贡使卒于途，遣官赐祭。

按《明外史占城传》：“正统七年春，述提昆卒于途，帝悯
之，遣官赐祭。”

正统八年，占城来贡。

按《明外史占城传》：“正统八年，遣从子且扬乐催贡舞
牌旗黑象。”

正统十一年，敕占城王遵“三年一贡”之制。

按《明外史占城传》：“正统十一年敕谕摩诃贲该迩：安
南王黎濬遣使奏王欺其孤幼，曩已侵升华思义四
州，今又屡攻化州，掠其人畜财物。二国俱受朝命，各
有分疆，岂可兴兵构怨，乖睦邻保境之义？王宜只循
礼分，严饬边臣毋恣肆侵轶，贻祸生灵。并谕安南严
行备御，毋挟私报复。”初定三年一贡之例，而其国不
遵。及诘其使者，则云“先王已逝，前敕无存，今王不知
此令。”是岁，贡使复至，再敕王遵制赐王及妃彩币。其
冬，复遣使来贡。

正统十二年，封故王占巴的赖侄摩诃贵来为王
按《明外史占城传》：“正统十二年，其王与安南战，大败
被执。故王占巴的赖侄摩诃贵来遣使奏先王抱疾曾以臣为世子，欲令嗣位。臣时年幼，逊位于舅氏摩
诃贲该。后屡兴兵伐安南，致敌兵入旧州、古垒等处，
杀掠人畜殆尽，王亦被擒。国人以臣先王之侄，且有
遗命，请臣代位。”辞之再三，不得已，始于府前治事。“臣
不敢自专，伏候朝命。”乃遣给事中陈谊、行人薛干持
节封为王，谕以保国交邻，并谕国中臣民共相辅翼。
十三年敕安南送摩诃贲该还国，不奉命。

### 代宗景泰三年占城国来贡且告丧封王弟摩诃贵由为王

按《明外史占城传》：“景泰三年，遣使来贡，且告王讣。命
给事中潘本愚、行人边永，封其弟摩诃贵由为王。”

### 英宗天顺元年占城入贡赐其正副使钑花金带

天顺二年，占城王摩诃槃罗悦新立，遣使奉表朝贡
按以上《明外史占城传》云云。

天顺四年，占城入贡，诉“安南见侵”，又遣使告丧。封王
弟槃罗《茶全》为王。

按《明外史占城传》：“天顺四年复贡，自正使以下，赐纱
帽及金银角带有差。使者诉安南见侵，因为敕谕安
南王。九月，使来告王丧，命给事中黄汝霖、行人刘恕
封王弟槃罗茶全为王。”

按：《明会典》，“天顺四年，占城王族下程与王孙同，但减
牛一只。”

天顺八年，占城入贡，仍诉安南见侵，乞立界牌碑石。
按《明外史占城传》：“天顺八年入贡，宪宗已嗣位，应颁
赐蕃国锦币，礼官请付使臣赍回，从之。其使者复诉
安南见侵，求索白象。乞如永乐时，遣官安抚，建立界
牌碑石，以杜侵陵。”兵部以两国方争，不便遣使，乞令
使臣归谕国王，务循礼法，固封疆，捍外侮，毋轻构祸，
从之。

### 宪宗成化七年安南破占城执其王及家属王弟遣使告难兵部奏应遣官宣谕帝虑安南逆命俟安南贡使至日赐敕责之

按《明外史占城传》：“成化五年入贡时，安南索占城犀
象宝货，令以事天朝之礼事之。占城不从，则大举征
伐。以七年二月破其国，执王槃罗茶全及家属五十
馀人，劫印符，大肆焚掠，遂据其地。王弟槃罗茶悦逃
之山中，遣使告难。兵部言：安南吞并与国，若不为处
分，非惟失占城归附之心，抑恐启安南跋扈之志。宜
遣官赍敕宣谕，还其国王及眷属。”帝虑安南逆命，令
俟贡使至日，赐敕责之。

成化八年，安南破占城，改为《交南州》，册封占城使，阻
于《新州港》，还。

按《明外史占城传》：“成化八年，以槃罗茶悦请封，命给
事中陈峻、行人李珊持节往。峻等至新州港，守者拒
之，知其国已为安南所据，改为交南州，乃不敢入。十
年冬还。”

成化十年，安南破占城，遣兵立前王孙斋亚麻弗庵
为王。

按《明外史占城传》：“成化十年冬，李珊、陈峻还朝。安南
既破占城，复遣兵执槃罗茶悦，立前王孙斋亚麻弗
庵为王，以国南边地予之。”

成化十四年，占城前王孙斋亚麻弗庵请封，适册封
未至而死，弟又遣使来请安南。已，以伪敕立提婆苔
为王。

按《明外史占城传》：“成化十四年，遣使朝贡请封，命给
事中冯义、行人张瑾往封之。义等多携私物，既至广
东，闻斋亚麻弗庵已死，其弟古来遣使乞封。义等虑
空还失利，亟至占城。而占城人言：王孙请封之后，即
为古来所杀。安南已以伪敕立其国人提婆苔为王。
义等不俟奏报，辄以印币授提婆苔封之，得所赂黄”
金百馀两，又往满剌加国尽货其私物以归。义至海
洋病死。瑾具其事，并上伪敕于朝，朝廷不知也。
成化十七年，占城前王孙古来遣使朝贡请封
按《明外史占城传》：“成化十七年九月，古来遣使朝贡，
言安南破臣国时，故王弟槃罗茶悦逃居佛灵山，比
天使赍封诰至，已为贼人执去。臣与兄斋亚麻弗庵
潜窜山谷。后贼人畏惧天威，遣人访觅臣兄，还以故
地。然自邦都郎至占腊止五处尔。臣兄权国未几，遽
尔陨殁。臣当嗣立，不敢自专，仰望天恩，赐之册印。臣
国所有土地，本二十七处，四府、一州、二十二县。东至
海，南至占腊，西至黎人山，北至阿本喇补，凡三千五
百馀里。更乞特谕交人，尽还本”国。章下廷议，英国公
张懋等请特遣近臣有威望者二人往使。时安南贡
使方归，即赐敕诘责黎灏，令速还地，毋抗朝命。礼官
乃劾瑾擅封，执下诏狱，具得其情，论死。时古来所遣
使臣在馆，召问之，云“古来实王弟，其王乃病死，非弑
提婆苔，不知何人。”乃命使臣暂归广东，俟提婆苔使
至，审诚伪处之。使臣候命经年，而《提婆苔》使者不至，
乃令还国。

成化二十年，以占城伪王提婆苔为头目，封占城王
孙古来为国王按《明外史占城传》：“成化二十年，敕古来抚谕提婆苔，
使纳原降国王印，宥其受伪封之罪，仍为头目。提婆
苔不受命，乃遣给事中李孟旸、行人叶应册封古来
为国王。孟旸等言：占城险远，安南构兵未已，而提婆
苔又窃据其地。稍或不慎，反损国威。宜令其来使传
谕古来诣广东受封，并敕安南悔祸。”从之。古来乃自
老挝挈家赴崖州，孟旸竣封事而返。

成化二十三年，遣官传檄安南，护占城王古来还国。
按《明外史占城传》：“古来欲躬诣阙，廷奏安南之罪。成
化二十三年正月，总督宋旻以闻，廷议遣大臣一人
往劳，檄安南存亡继绝，迎古来返占城。帝报可，乃命
南京右都御史屠滽往至广东，即传檄安南，宣示祸
福，而募健卒二千人，驾海舟二十艘，护古来还国安”
南以滽大臣，奉特遣，不敢与抗，古来乃得入。

### 孝宗弘治二年占城王乞遣将督兵守护其国不许按明外史占城传弘治二年遣弟卜古良赴广东言安南仍肆侵陵乞如永乐时遣将督兵守护总督秦

纮等以闻。兵部言：“安南、占城皆《祖训》所载不征之国。
永乐间命将出师，乃正黎贼弑逆之罪，非以邻境交
恶之故。今黎灏修贡惟谨，古来肤受之愬，容有过情，
不可信其单词劳师不征之国。宜令守臣回咨。言近
交人杀害王子古苏麻，王即率众败之。仇耻已雪。王
宜自强修政，抚恤国人，保固疆圉，仍与安南敦睦修
好，其馀嫌细故，悉宜捐除。倘不能自强，专藉朝廷发
兵渡海，代王守国，古无是理。”帝如其言。

弘治三年，占城遣使谢恩。

按：《明外史占城传》：“弘治三年七月，遣使谢恩。其国自
残破后，民物萧条，贡使渐稀。”

弘治十二年，立占城王长子沙古卜落为世子。
按《明外史占城传》：“弘治十二年，遣使奏，本国新州港
之地，仍为安南侵夺，患方未息。臣年已老，请及臣未
死，命长子沙古卜落袭封，庶他日可保国土。”廷议：“安
南为占城患，已非一日。朝廷尝因占城之愬，累降玺
书，曲垂谕诲。安南前后奏报，皆言祗承朝命，土地人
民悉已退还。然安南辨释之语方至，而占城控诉之
词又闻，恐真有不获己之情。宜仍令守臣切谕安南，
毋贪人土地，自贻祸殃。否则议遣偏师往问其罪。若
占城王长子无父，在袭封之理，请令先立为世子，摄
国事。俟他日当袭位时，如例请封。”帝报允。寻遣王孙
沙不登古鲁来贡。

弘治十八年，占城王世子《沙古卜落》遣其叔父入贡，
因请封册。封使惮行，请如往年领封故事。

按《明外史占城传》：“弘治十八年，古来卒，其子沙古卜
落遣使来贡，而不告父丧，但乞命大臣往其国，仍以
新洲港诸地封之。别有占夺方舆之奏。”微及父卒事，
给事中任良弼等言：“占城前因国土削弱，假贡乞封，
仰仗天威，詟伏邻国。其实国王之立不立，不系朝廷
之封不封也。今称古来已殁，虚实难知。万一我使至”
彼，古来尚存，将遂封其子乎，抑义不可而已乎？迫胁
之间，事极难处。如往时科臣林霄之使满剌加，不肯
北面屈膝，幽饿而死，迄不能问其罪。君命国威，不可
不慎。大都海外诸蕃，无事则废朝贡而自立，有事则
假朝贡而请封。今者贡使之来，岂急于求封，不过欲
得安南之侵地，还粤东之逃人耳。夫“安南侵地，《玺书》
屡谕归还，而占据如故。今若再谕，彼将玩视之，而天
威亵矣。倘我使往封占城，羁留不遣，求为处分，朝廷
将何以应之？又或拘我使者，令索逃人，是以天朝之
贵臣，质于海外之蛮邦也。宜如往年古来就封广东
事，令其领敕归国，于计为便。”礼部亦以古来存亡未
明，请令广东守臣移文占城勘报，从之。既而封事久
不行。后五年七月，沙古卜落遣其叔父沙系把麻入
贡，因请封。令给事中李贯、行人刘廷瑞往。贯抵广东，
惮行，请如往年古来故事，令其使臣领封。廷议：遣官
已二年，今若中止，非兴灭继绝之义。倘其使不愿领
封，或领归而受非其人，重起事端，益伤国体。宜令贯
等亟往。贯终惮行，以乏通事火长为词。廷议令广东
守臣采访其人，如终不得，则如旧例行。贯复设词言：
“臣奉命已五载，孰不谓惮风波之险？殊不知占城自
古来被逐之后，窜居赤坎邦都郎国，非旧彊，势不可
往。况古来乃前王斋亚麻弗庵之头目，实杀王而夺
其位。王有三子，其一尚存，则义又有所不”可。律以《春
秋》之法，“虽不兴问罪之师，亦必绝朝贡之使。奈何又
为采访之议，苟延岁月，而无益于事哉！”会广东巡按
丁楷亦附会具奏，廷臣乃议从之，以十年七月令其
使臣赍敕往。自是遂为故事，而其国贡使亦不常至。

### 世宗嘉靖二十二年占城国来贡

按《明外史占城传》：“嘉靖二十二年，遣王叔沙不登古
鲁来贡，诉数为安南侵扰，道阻难归，乞遣官护送还
国。报可。其国无霜雪，四时皆似夏，草木常青。民以渔
为业，无二麦，力穑者少，故收获薄。国人皆食槟榔，终
日不离口，不解朔望。但以月生为初，月晦为尽，不置闰。分昼夜为十更，非日中不起，非夜分不卧。见月则”
饮酒、歌舞为乐。无纸笔，用羊皮槌薄熏黑，削细竹蘸
白灰为字，状若蚯蚓。有城郭甲兵。人性狠而狡，贸易
多不平。户皆北向，民居悉覆茅檐，高不得过三尺。部
领分差等，门高卑亦有限。饮食秽污，鱼非腐烂不食，
酿不生蛆，不为美人。体黑，男蓬头，女椎结，俱跣足。“王
琐”，里人崇释教，岁时采生人胆入酒中，与家人同饮，
且以浴身，曰“通身是胆。”其国人采以献王，又以洗象
目。每伺人于道，出不意急杀之，取胆以去。若其人惊
觉，则胆已先裂，不足用矣。置众胆于器，华人胆辄居
上，故尤贵之。五六月间，商人出，必戒备。王在位三十
年，则避位入深山，以兄弟子侄代而已。持斋受戒，告
于天曰：“我为君无道，愿狼虎食我。或病死。居一年无
恙，则复位如初。”国中呼为“芳。”马哈剌乃至尊至圣
之称也。国不甚富，惟犀象最多。乌木降香，樵以为薪。
伽南香独产其地一山，酋长遣人守之，民不得采，犯
者至断手。有鳄鱼潭狱，疑不决者，令两造骑牛过其
旁，曲者鱼辄跃而食之，直者即数往返不食也。有尸
头蛮者，一名尸致鱼，本妇人，惟无瞳神为异。夜中与
人同寝，忽飞头食人秽物，来即复活。若人知而封其
颈。或移之他所。其妇即死。国设厉禁，有而不告者罪
及一家。

按《瀛涯胜览》：“占城国在大海南，南距真腊，西距交趾，
东北际海。自闽之长乐县五虎门发舟西南行，顺风
约十日可抵其国。国东北百里许有海口曰新洲港
者，港岸立石塔为标，舶至是系焉。有寨曰没比奈，主
以二酋领卒五六十辈专戍守焉。西南百里至王城，
曰占城”，名也。城方有四门，门有守者，王乃锁里人也，
尚释教。顶三山，金花玲珑。冠上衣花蕃布，若绵䌷状，
下萦彩丝帨巾数匝，跣足跨象。或乘小车，驾以二黄
犊。其臣顶茭。《叶冠》，亦类王冠，饰以金彩。其冠有品
秩，上衣不过膝，下亦萦彩帨。王宫宏壮，墉墍整洁。门
竖雕木兽，以为威仪。民居茅茨，高不逾三尺，曲身出
入，违制者有罪。衣服紫，惟王白服。禁服元黄，违者死。
男蓬头，女椎结于后，肌肤俱黑，上秃袖短。衫下亦萦
彩布，皆女装也。男女俱跣行。四时温热，并无霜雪，草
木恒青。啖槟榔不绝口。如闽越俗。议婚，男先诣女成
偶，或旬日，或旬有五日，然后父母亲党导以鼓乐迎
归。设酒筵，酒则酿瓮饭，待熟用筒咂之，宾主绕瓮以
次而咂，咂必注水，至味尽乃止。文字无纸，以椎羊皮
及黑木皮书之。刑轻则絷以藤，重则劓之。盗必断其
肱；奸不问男女，俱燎其颊。极刑则锐木于舟，坐以罪
人顺流而下，至木贯出口而毙。严示众也。年无闰月，
昼夜各分五十刻，以鼓记之。王当贺日，以人胆汁沐
浴；将领献人胆为礼。王即位三十年，则入山茹素受
戒，命子侄摄国。居一载，则吁天自矢曰：“我不道，当充
虎狼食，否则病死。”期年无恙，则复辟。于是，国人呼为
“芳。”马哈剌札，极其尊称也。有号“尸致鱼”者，乃妇人
也。其目无瞳，夜寝则头飞入人家食小儿，秽气侵儿
腹必死。头返合体如故，移其体则不合而死矣。其夫
匿不以闻者，罪及家属。境有鳄鱼潭，讼难明者遣诣
潭，直者虽往返十数而不遭害。傍海山野牛甚狠，逢
青衣人辄触之至死，盖亦耕牛奔入山，积久而成群
然也。人则重首，犯之不杀不已。市交易以金，间亦用
银。极宝爱中国青磁器暨缎疋绫绢，见则以金易之。
厥产伽南香、观音竹、降真香、乌木，尤胜他国。伽南香
唯此地有之，价亦高。观音竹如藤，长丈八尺许，色如
黑铁，每寸约二、三节。犀角、象牙甚多。犀如水牛，大者
八百斤。体无毛，黑色，鳞甲皮厚，蹄有三跲，独角在鼻
端，长者可尺五寸，唯啖剌树叶条干。木马小于驴，水
牛、黄牛、猪羊亦产，鹅鸭则罕鸡，大者不逾三斤。果有
梅、橘、西瓜、蔗、椰子、蕉子。其波罗蜜形如东瓜；荔枝大
如鸡子，肤黄味胜蜜，核亦可炒食之。蔬有东瓜、黄瓜、
胡芦、芥、葱、姜。民务渔，不务耕种。米粒细，颗长而杂红。
厥贡犀角、象牙、伽南香。

《明？一统志》